Еицырдыруа ахьыӡқәа: Акультура зҽаԥсазтәыз аусзуҩ Нури Кәарҷиа
Иахьа Хәажәкыра 8 рзы ииубилеи мшуп актиор, арежиссиор, Аԥсны акультура зҽаԥсазтәыз аусзуҩ, Ахьӡ-аԥша аорден ахԥатәи аҩаӡара занашьоу, Иван Кортуа ихьӡ зху Аԥсны Аҳәынҭқарра Жәлар рҟазара ареспубликатә центр анапхгаҩы Нури Кәарҷиа. 70 шықәса зхыҵыз арҿиаҩы еиҭеиҳәеит ииара амш дшаԥыло, иқәра ҿыц дшазыҟоу.
Нури Кәарҷиа иира амш Аҳәса жәларбжьаратәи рымшныҳәа иахьақәшәаз "акыр сықәызҭгьы аӡәы дысԥырхагамхо мшык смоуаз, аха аҳәса исымаркуеит" ҳәа дахлафаауеит.
Нури Кәарҷиа иазгәеиҭеит инапы злакызаалак зегь реиҳа ихадоу усуп ҳәа дшазнеиуаз.
"Убри сҟазшьазар ҟалап. Ак налкааны иҟасҵоз ари хадан, ари хадамызт ҳәа аҳәара сцәыуадаҩуп, избанзар схы зықәкыз аҵыхәтәантәи 30 шықәса инацны жәлар рырҿиара аӡыргара, аиқәырхара, арҿыцра ракәын…Сыԥсҭазаараҟны аԥхьа исыргыло, џьара абас акы анымҩаԥаҳгалак, узқәымгәыӷӡо ауаҩы диасны дышцо, дааҭгыланы "иҭабуп, иаха избаз ақәгыларазы" ҳәа ануеиҳәалак, еиҳау мал ыҟаӡам ҳәа сгәы иаанагоит, убри ауп сара хәшьарас зегь реиҳа пату зқәысҵо", - иҳәеит Кәарҷиа.
Арҿиаҩы иазгәеиҭеит акыр шықәса шҵуа иира амш игәацԥыҳәо даԥымлоижьҭеи.
Аицәажәара инеиҵыхны ишәаҳар шәылшоит аудиофаил аҟны хыхь.